ครม.อนุมัติให้จ.ประจวบคีรีขันธ์เป็นพื้นที่นำร่องโครงการบูรณาการการท่องเที่ยวบนพื้นฐานความหลากหลายทางชีวภาพ กระตุ้นเศรษฐกิจกระจายรายได้เข้าสู่ชุมชน
น.ส.ทิพานัน ศิริชนะ รองโฆษกประจำสำนักนายกรัฐมนตรี แถลงมติคณะรัฐมนตรีเห็นชอบโครงการบูรณาการการท่องเที่ยวบนพื้นฐานความหลากหลายทางชีวภาพ เพื่อการพัฒนาการท่องเที่ยวอย่างยังยืน ซึ่งเป็นโครงการที่เน้นการท่องเที่ยวควบคู่ไปกับการอนุรักษ์ความหลากหลายทางชีวภาพ นอกจากการเน้นเรื่องการอนุรักษ์ธรรมชาติ ยังเป็นการกระตุ้นเศรษฐกิจให้กระจายรายได้เข้าสู่ชุมชน เป็นการพัฒนาเรื่องของเศรษฐกิจสิ่งแวดล้อมและสังคมอย่างยั่งยืน ซึ่งจะมีโครงการนำร่องที่จังหวัดประจวบคีรีขันธ์ใน3 พื้นที่ได้แก่ อุทยานแห่งชาติกุยบุรีและอุทยานแห่งชาติเขาสามร้อยยอด ซึ่งทั้ง 2 อุทยานเป็นพื้นที่ทั้งทางบกและทางทะเล รวมกว่า 721,000 ไร่ บริเวณปากน้ำปราณบุรี เป็นพื้นที่ทั้งทางบกและทางทะเลกว่า107,000 ไร่ โครงการนี้ยังได้รับเงินสนับสนุนจากกองทุนสิ่งแวดล้อมโลกเป็นงบประมาณกว่า 97 ล้านบาท มีระยะเวลาดำเนินการทั้งสิ้น 4 ปีเริ่มตั้งแต่ปี 2565 - 2569  คาดว่าจะมีการลงนามในช่วงเดือนพฤศจิกายน เมื่อเสร็จสิ้นโครงการแล้วจะกำหนดตัววัดผล ประเมินผลได้3 ประการ คือ กรอบนโยบายการบูรณาการเรื่องของการท่องเที่ยวและการอนุรักษ์ความหลากหลายทางชีวภาพ ที่มีการขับเคลื่อนบนพื้นฐานที่จะให้คงอยู่เรื่องของความหลากหลายทางชีวภาพ, การสร้างต้นแบบในระดับจังหวัดให้มีการท่องเที่ยวได้อย่างยั่งยืนและมีกลไกเรื่องของการสนับสนุนการดำเนินการในพื้นที่ , และการขยายผลไปยังพื้นที่ต่างๆในอนาคตทั่วประเทศ